text: Avisbude lever farligt
  03 februar 2010 kl. 16.07
  De økonomisk trængte aviser bliver ramt af vintervejret, selv om avisbudene kæmper en brav kamp for at få aviserne ud.
  Vejle Amts Folkeblads abonnenter på de mindste veje fik ikke deres avis i går.
  Avisbud Lene Sørensen nåede ikke ud til 20 procent af avislæserne, så i dag forsøgte hun igen med aviserne fra i dag og i går.
  - I går sad jeg i kø på Vejle Fjordbroen i næsten to timer. Jeg håber, at jeg kan komme ud på hele ruten i dag, men det er jo ikke sikkert, sagde hun i eftermiddag til TV SYD.
  Avisbudene har ikke fået det lettere af, at kommunerne er ved at løbe tør for vejsalt. De lever livet farligt i disse dage.
  